stanford-oval/wikipedia huggingface dataset:
แคลช
ประวัติ > วงดนตรียอดนิยม [พ.ศ. 2547 - 2548]

เดือนสิงหาคม พ.ศ. 2547 แคลชได้ออกสตูดิโออัลบั้มลำดับที่สามในชื่อ เบรนสตอร์ม  ซึ่งได้รับการตอบรับที่ดีและมีการวิจารณ์ไปในทางที่ดี ดนตรีในอัลบั้มนี้ประกอบด้วยเพลงหลากหลายแนวทั้งร็อก ป๊อป และซอฟต์ร็อก โดยออกซิงเกิลเพลง "ใส่ร้ายป้ายสี" เป็นเพลงเปิดตัวของอัลบั้ม และเพลงเด่นอย่าง "เขาชื่ออะไร" ในปีเดียวกัน แบงก์ หนึ่งในสมาชิกของวงได้แสดงในภาพยนตร์เรื่อง พันธุ์เอ็กซ์เด็กสุดขั้ว ร่วมกับหนุ่ม สมาชิกจากวงกะลา จึงได้ขับร้องเพลง "เพลงรักพันธุ์ X" เพลงประกอบภาพยนตร์เรื่องดังกล่าวร่วมกับวงกะลา นอกจากนี้แคลชยังได้เข้าร่วมโครงการจัดทำเพลงเพื่อเฉลิมฉลองการครบรอบ 20 ปี ของจีเอ็มเอ็ม แกรมมี่ โดยร่วมเป็นส่วนหนึ่งในอัลบั้มชุด แพ็กต์โฟร์ร่วมกับวงร็อกในสังกัดเดียวกันอันได้แก่วงกะลา โปเตโต้ และเอบีนอร์มอล ซึ่งนำเพลงยอดนิยมในอดีตจากวงดนตรีในสังกัดบริษัทแกรมมี่ของวงโลโซ ซิลลี่ฟูลส์ และอัสนี-วสันต์ นำมาขับร้องและเรียบเรียงใหม่โดยร็อก 4 วง ซึ่งรวมถึงแคลชด้วย โดยแคลชได้นำเพลงของ โจ-ก้อง วายน็อตเซเว่น จิรศักดิ์ ปานพุ่ม และอัสนี-วสันต์ มาเรียบเรียงใหม่
ในปีต่อมาเดือนมกราคม แคลชได้ร่วมคอนเสิร์ต แพ็กต์โฟร์ฟรีดอมโรแมนติกร็อก (Pack 4 Freedom Romantic Rock) ร่วมกับกลุ่มศิลปินในโครงการดังกล่าว และในเดือนตุลาคม พ.ศ. 2548 พวกเขาได้ออกสตูดิโออัลบั้มลำดับที่สี่ในชื่อ อีโมชัน ซิงเกิลจากอัลบั้มดังกล่าวได้แก่ "ละครรักแท้" "ซบที่อกฉัน" "เพลงผีเสื้อ" และ "ไฟรัก" ต่อมาในเดือนกรกฎาคม พ.ศ. 2549 แคลชได้ออกอัลบั้มพิเศษในชื่อ สะมูสแคลช ซึ่งนำเพลงเด่นจากอัลบั้ม เบรนสตอร์ม และ อีโมชัน มาเรียบเรียงดนตรีใหม่ อาทิ เพลง "เขาชื่ออะไร" "ละครรักแท้" "เพลงผีเสื้อ" เป็นต้น โดยได้ออกเผยแพร่เพลงใหม่เพื่อประชาสัมพันธ์อัลบั้มคือ "นางฟ้าคนเดิม" ซึ่งเป็นเพลงประกอบละครเรื่อง สะดุดรัก ในเวลาต่อมา และในเดือนเดียวกัน พวกเขาได้จัดคอนเสิร์ตขึ้นโดยได้รับการสนับสนุนจากซี้ด เอฟเอ็มในชื่อ ซีดไลฟ์คอนเสิร์ตเฟิสต์แคลช (Seed Live Concert First Clash)
ประวัติ > ยักษ์ประสบอุบัติเหตุ [พ.ศ. 2549 - 2550]

ในวันที่ 26 กรกฎาคม พ.ศ. 2549 ยักษ์ มือกลองของวงประสบอุบัติเหตุรถมอเตอร์ไซค์พลิกคว่ำ ระหว่างไปเล่นคอนเสิร์ตที่จังหวัดสมุทรปราการ ส่งผลให้ยักษ์ได้รับบาดเจ็บสาหัส ต้องเข้ารับการรักษากายภาพบำบัดเป็นเวลาหลายเดือน จนกระทั่งในเดือนพฤศจิกายนปีเดียวกัน วงแคลชก็ได้ออกอัลบั้มลำดับที่ห้าในชื่อ แครชชิง โดยชุดนี้มีเพลงที่ได้รับความนิยมเช่นเพลง "ค้างคา" "มือที่ไร้ไออุ่น" "รอ" "ขอเจ็บแทน" "วังวน" และ "ยิ้มเข้าไว้" โดยมีผู้อื่นมาช่วยเล่นในตำแหน่งกลองแทนยักษ์ที่กำลังฟื้นฟูร่างกาย
ในเดือนกรกฎาคม พ.ศ. 2550 แคลชได้จัดคอนเสิร์ตใหญ่เป็นครั้งที่ 2 ในชื่อว่า แคลชอาร์มีร็อกคอนเสิร์ต (Clash Army Rock Concert) คอนเสิร์ตนี้มีแขกรับเชิญพิเศษมากมายอาทิ โอซา แวง นางเอกมิวสิกวิดีโอในเพลงอัลบั้ม แครชชิง 3 เพลงและชนัทธา สายศิลา (แน็ป) นักร้องนำวงเรโทรสเปกต์ร่วมแสดงละครด้วยกัน เบนจามิน จุง ทัฟเนล (เบน) จากวงซิลลี่ ฟูลส์ และ ชินวุฒิ อินทรคูสิน (ชิน) รวมถึงกลุ่มนักแสดงวงแคลชรุ่นใหญ่ที่เคยแสดงมิวสิควีดีโอมาร่วมสร้างสีสันในเพลง "ยิ้มเข้าไว้" นอกจากนี้ วงแคลชยังได้มีเพลงใหม่ 2 เพลงที่แต่งขึ้นเพื่อคอนเสิร์ตครั้งนี้โดยเฉพาะคือเพลง "ซากคน" และ "สักวันฉันจะไปหาเธอ" ซึ่งต่อมาทั้งสองเพลงได้นำมาขับร้องใหม่และรวบรวมไว้ในอัลบั้ม แฟน
ในเดือนพฤศจิกายนปีเดียวกัน แคลชได้ประชาสัมพันธ์อัลบั้ม แฟน โดยมีกิจกรรมพิเศษที่ให้โอกาสแฟนเพลงมาร่วมแสดงมิวสิกวิดีโอเพลง "เกินคำว่ารัก" เพลงใหม่จากอัลบั้มนี้ อัลบั้มออกจำหน่ายในเดือนธันวาคม พ.ศ. 2550 โดยเพลงส่วนใหญ่เป็นการนำเพลงเด่นตั้งแต่อัลบั้มแรกมาเรียบเรียงใหม่ในท่วงทำนองแบบออเคสตร้า และยังรวบรวมเพลงใหม่อีก 2 เพลงที่ประพันธ์ไว้ในการแสดงคอนเสิร์ต แคลชอาร์มีร็อกคอนเสิร์ต อีกด้วย
ประวัติ > การสร้างอัลบั้มที่ออสเตรเลีย [พ.ศ. 2551 - 2552]

ต่อมาในปี พ.ศ. 2551 แคลชได้สร้างอัลบั้มชุดใหม่ ณ ประเทศออสเตรเลีย เนื่องจากพวกเขารู้จักและสนิทสนมกับ แดเนียล เลฟเฟลอร์ โปรดิวเซอร์ที่เคยทำงานร่วมกัน และพวกเขากล่าวว่าต้องการเสียงดนตรีที่แปลกใหม่ และที่นั่นมีค่าใช้จ่ายน้อย แต่มีคุณภาพดี แต่ก็ประสบปัญหากันในเรื่องเกี่ยวกับเสียงดนตรี เนื่องจากความเห็นที่แตกต่างกัน แต่ในที่สุดก็ได้ผลงานอัลบั้มนี้ออกมา และได้ประกาศชื่ออัลบั้มชุดนี้ว่า ร็อกออฟเอจเจส มีการถ่ายทำคลิปวิดีโอเบื้องหลังการทำงานอัลบั้มนี้เผยแพร่ในเว็บไซต์จีเม็มเบอร์.คอม และได้ปล่อยผลงานเพลงแรกในอัลบั้มนี้ ทางคลื่นฮอตเวฟ เมื่อวันที่ 25 มิถุนายน ในเพลง "รักเองช้ำเอง" การสร้างอัลบั้มในต่างประเทศทำให้ดนตรีในอัลบั้มนี้มีความเป็นสากลมากขึ้น ในวันที่ 29 กรกฎาคม วันออกจำหน่ายอัลบั้มดังกล่าวได้มีการจัดคอนเสิร์ตเปิดตัวอัลบั้มนี้ ณ อาคารแกรมมี่เพลส ชั้น 21 แคลชได้กล่าวถึงเรื่องราวขำขันปนจริงจังกับการใช้ชีวิตอยู่ที่ประเทศออสเตรเลีย และกล่าวถึงมิวสิกวิดีโอเพลงในอัลบั้มนี้ที่จะออกเผยแพร่ 4 เพลงออกมาเป็นรูปแบบของซีรีส์แบบเดียวกับอัลบั้มก่อนหน้านี้ ซึ่งได้แก่เพลง "รักเองช้ำเอง" "ถอนตัว" "ปฏิเสธรัก" และ "ความทรงจำครั้งสุดท้าย" ในปีถัดมาวันที่ 4 เมษายน พ.ศ. 2552 ได้มีคอนเสิร์ต แคลชอาร์มีร็อคคอนเสิร์ต 2 ชีวิต มิตรภาพ ความรัก โดยประพันธ์เพลงเพิ่มเติมเพื่อการแสดงเฉพาะในคอนเสิร์ตดังกล่าวได้แก่ "ชีวิต มิตรภาพ ความรัก" และ "ปฏิเสธไม่ได้ว่ารักเธอ" ร่วมร้องกับ แคล คาโรลิน นอกจากนี้ยังได้มีแขกรับเชิญพิเศษ อาทิ ซีล ศุภรุจ เตชะตานนท์ (รุจ เดอะสตาร์) และชินวุฒิ อินทรคูสิน (ชิน) มาร่วมร้องในคอนเสิร์ตนี้ด้วย
ประวัติ > การพักวงและคอนเสิร์ตสุดท้าย [พ.ศ. 2553 - 2554]

ในเดือนกรกฎาคม พ.ศ. 2553 แคลชได้ออกอัลบั้มชุดที่เจ็ดในชื่อ ไนน์มิสยูทู เพลงเด่นจากอัลบั้มนี้ได้แก่เพลง "ลางสังหรณ์" ซึ่งออกเผยแพร่มิวสิกวิดีโอวันที่ 17 พฤษภาคมในปีเดียวกัน และ "เพลงสุดท้าย" ซึ่งเปิดโอกาสให้แฟนเพลงเข้าร่วมขับร้องกว่า 70 คนเมื่อวันที่ 7 เมษายน พ.ศ. 2553 และแสดงประกอบมิวสิกวิดีโอเพลงดังกล่าว ในวันที่ 9 กรกฎาคม พ.ศ. 2553 โดยถ่ายทำ ณ ลานเทนนิสของคอนโดร้างแห่งหนึ่ง ระหว่างการถ่ายทำมิวสิกวิดีโอดังกล่าว แบงก์ นักร้องนำของวงได้กล่าวกับแฟนเพลงที่ร่วมถ่ายทำมิวสิกวิดีโอว่า
วันนี้ที่พี่มายืนอยู่บนนั่งร้านนี้พี่รู้สึกตื่นเต้นมากกว่าตอนที่อยู่บน เวทีคนดูเป็นหมื่นสองหมื่น ตอนนี้พี่ตื่นเต้นมากกว่าตอนเล่นคอนเสิร์ตคราวก่อน ๆ เพราะมันเป็นคำพูดที่ไม่อยากพูด 
มันเป็นคำพูดที่ทำร้ายจิตใจทุกคนไม่ว่าทางตรงหรือทางอ้อม หรือแม้แต่กระทั่งพวกพี่เองก็ลำบากใจที่ต้องพูดแบบนี้ ไม่รู้เหมือนกันว่าพวกเราเป็นกลุ่มคนที่โชคดีหรือร้าย ที่จะได้ฟังว่าวงแคลชอัลบั้มนี้เป็นอัลบั้มสุดท้ายจริง ๆ พวกเราขอโทษ แล้วก็..... พี่ขออีกหนึ่งเทก ร้องไปแล้วนึกถึงเกือบ 10 ปีที่ผ่านมาที่เราอยู่ด้วยกันเสมอ ตามเนื้อเพลงต่อให้ไม่มีวงแคลชแล้ว แต่พวกเราจะอยู่กับทุกคนตลอดไป แล้วอาชีพพวกนี้คงจะทิ้งไม่ได้ เพราะเราทำอย่างอื่นไม่เป็น พวกเราก็ยังคงวนเวียนอยู่ในวงการบันเทิงเหมือนเดิม แต่ในรูปแบบที่ทุก ๆ คนใฝ่ฝันและต้องการจริง ๆ ความตั้งใจนี้ไม่ได้เพิ่งคิดจริง ๆ อัลบั้มที่แล้วควรจะเป็นอัลบั้มสุดท้าย แต่เราคิดว่ามันคงจะใจดำเกินไปที่ไม่ได้บอกก่อน จึงมีอัลบั้มนี้ แคลช 9 มิส ยู ทู ร้องอีกหนึ่งเทก ร้องด้วยความตั้งใจ ร้องให้ซึ้งที่สุด และเพราะที่สุดนะครับ
ภายหลังการถ่ายทำมิวสิกวิดีโอเสร็จสิ้นแล้วนั้น แคลชได้แถลงข่าวยุบวงในเย็นวันที่ 14 กรกฎาคม พ.ศ. 2553 ณ อาคารจีเอ็มเอ็ม แกรมมี่ พวกเขากล่าวว่าพวกเขาปรึกษาเรื่องการแยกวงมานานกว่า 3 ปีแล้วและกล่าวขอโทษแฟน ๆ สาเหตุการประกาศแยกวง พวกเขากล่าวว่าเป็นเพราะแต่ละคนมีมุมมองและทิศทางการทำดนตรีที่แตกต่างกัน พร้อมบอกว่าจะแยกย้ายกันไปทำงานเพลงตามแนวทางของตัวเอง โดยจะมีคอนเสิร์ตอำลาแฟนคลับในวันที่ 30 เมษายน พ.ศ. 2554 พร้อมกันนั้นแบงก์ได้กล่าวกับผู้สื่อข่าวว่า
พี่ ๆ ทุกคนได้ข่าวว่าพวกผมกำลังจะเลิก ขอบอกเลยว่าเป็นเรื่องจริง จะเรียกว่าอิ่มตัวคงไม่ใช่ เรามีความฝันที่อยากจะเดินต่อไป เราจึงแยกย้ายเพื่อไปตามหาความฝันในอนาคต จริง ๆ เราอยากหยุดตั้งแต่อัลบั้มที่แล้ว แต่ผู้ใหญ่เรียกไปคุยว่าทำไมใจร้ายอย่างนี้ นึกถึงคนที่เป็นแฟนกัน บอกเลิกกันยังทำใจได้ง่ายกว่าหายไปเฉย ๆ เราเลยคิดว่าเราควรทำอีกอัลบั้มหนึ่ง เพื่อบอกทุกคนตรง ๆ ว่าเรากำลังจะเลิก แต่เราจะเลิกไปเพื่อทำอะไร ทุกคนจะได้เข้าใจ
พร้อมกันนั้นก็ได้ปฏิเสธข่าวลือการทะเลาะภายในวงว่า
เราอยู่กันมา 15 ปี ถ้าทะเลาะกัน พรุ่งนี้เช้าก็หาย ซึ่งเราเป็นเด็กมัธยม กินมาม่าหม้อเดียวกัน มันคงตัดไม่ได้เหมือนญาติ เรื่องเงินคงไม่มี ด้วยทัศนคติทางการฟังเพลงมันแตกต่าง ภารกิจหน้าที่ของเรามันค่อย ๆ ถ่างออก ที่คล้ายกันคือเราเป็นทีมโปรดิวเซอร์กันหมด ถึงวงแคลชไม่มี ผมก็อยู่ในกลุ่มก้อนนี้ ก็ยังช่วย ๆ กันครับ..
ประวัติ > ชีวิตหลังแยกวง

แบงค์ แคลชก็ไปเป็นศิลปินเดี่ยวในนาม BANKK CA$H ส่วนแฮ็คไปเป็นมือกีตาร์วงเอส.ดี.เอฟ พลทำงานเป็นโปรดิวเซอร์และยักษ์กับสุ่มฟอร์มวงเฉด
ภาพลักษณ์

แคลชเป็นศิลปินอีกกลุ่มหนึ่งที่มีหลากหลายแนวเพลง เริ่มแรกนั้นดนตรีของแคลชจะเป็นแนวร็อกแบบญี่ปุ่นหรือเจ-ร็อก ต่อมามีการปรับเปลี่ยนแนวดนตรีโดยมีท่วงทำนองหนักหน่วงยิ่งขึ้นเป็นแนวออลเทอร์นาทิฟร็อก ฮาร์ดร็อก และ นูเมทัล ซึ่งพบได้ในบทเพลง "รักจริงรักปลอม" "ใส่ร้ายป้ายสี" "สวรรค์ไม่มีตา" หรือ "อีโมชัน" เป็นต้น นอกกจากดนตรีแนวร็อกแล้ว แคลชยังมีเพลงแนวอะคูสติกส์ซึ่งมีทั้งการเรียบเรียงทำนองในแบบอะคูสติกส์อย่างเพลง "ละครรักแท้" "ขอเจ็บแทน" "เธอคือนางฟ้าในใจ" "นางฟ้าคนเดิม" หรือการเรียบเรียงทำนองใหม่จากเพลงแนวร็อก เช่น "ขอเช็ดน้ำตา" "หนาว" "รับได้ทุกอย่าง" "ซบที่อกฉัน" เป็นต้น นอกจากนี้บางเพลงยังมีการสอดแทรกท่อนแร็ป เช่น เพลง "ผมไม่ได้บ้า" "โรคประจำตัว" "มันนี่เอนต์ฟลาย" เป็นต้น หรือแนวอาร์แอนด์บี ในเพลง "เชื่อในฉัน" "ปฏิเสธรัก" และอีกเพลงที่เห็นได้ชัดคือเพลง "ละครรักแท้" โดยต้นฉบับเป็นเพลงแนวอะคูสติกส์ซึ่งถูกนำมาเรียบเรียงใหม่เป็นแนวอาร์แอนด์บี ในอัลบั้ม แฟน มีการสอดแทรกดนตรีแนวออเคสตร้าเข้าผสมผสานอีกด้วย เช่นในเพลง "เกินคำว่ารัก" หรือการนำเพลงเก่ามาเรียบเรียงใหม่เป็นแนวออเคสตร้า อาทิ "เธอคือนางฟ้าในใจ" "หนาว" "ไฟรัก" เป็นต้น ในอัลบั้มชุด ร็อกออฟเอจเจส แคลชได้เดินทางไปสร้างอัลบั้ม ณ ประเทศออสเตรเลีย ซึ่งมีแดเนียล เลฟเฟลอร์ โปรดิวเซอร์ชาวออสเตรเลียช่วยควบคุมดูแลเพลงให้ทำให้มีความเข้มข้นและเป็นสากลมากขึ้น
ในส่วนเนื้อหาเพลงของแคลช มีทั้งเนื้อหาที่เกี่ยวกับความรักเหมือนบทเพลงทั่วไปและเนื้อหาที่สะท้อนสังคม เพลงช้าเป็นเพลงที่มีเนื้อหาเกี่ยวกับความรัก อกหัก และปลอบใจ หรือความสมหวัง คิดถึง และให้กำลังใจ ในเพลงเร็วส่วนใหญ่จะเป็นแนวสะท้อนสังคมหรือเสียดสีสังคม ซึ่งพบได้ในอัลบั้ม เบรนสตอร์ม โดยแบงก์กล่าวให้สัมภาษณ์เกี่ยวกับอัลบั้มชุดดังกล่าวว่า "ก็อยากให้ผู้ฟังเปิดใจยอมรับสิ่งที่เรานำเสนอออกไป ดนตรีดุดัน เนื้อหาเข้มข้น สะท้อนสังคมในยุคปัจจุบัน แต่ก็ไม่ได้ว่า ไม่ได้โจมตีใคร และเรามั่นใจว่าเพลงช้าในอัลบั้มชุดนี้เพราะมาก ๆ ครับ" ส่วนเพลงเร็วที่มีความหมายเกี่ยวกับความรักนั้นจะพบได้ในอัลบั้มเก่า เช่นเพลง "ไฟรัก" "รักจริงรักปลอม" เป็นต้น
นอกจากนี้แบงค์นักร้องนำยังได้รับเกียรติให้เป็น "ลูกยอดกตัญญูต่อผู้เป็นแม่" เนื่องจากเมื่อทราบว่าแม่ป่วยเป็นโรค MDS หรือความผิดปกติของโครโมโซมในกระดูกสันหลังแล้ว ก็ดั้นด้นทำงานหางานมารักษาแม่ให้หายขาด จนได้รับการประกาศยกย่องจาก สภาสังคมสงเคราะห์แห่งประเทศไทยในพระบรมราชูปถัมภ์ ให้เป็น "ลูกที่มีความกตัญญูกตเวทีอย่างสูงต่อแม่" ประจำปี 2549 โดยจะเข้ารับพระราชทานรางวัลจากพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ในงานวันแม่แห่งชาติ เมื่อวันที่ 12 สิงหาคม พ.ศ. 2549 ณ สวนอัมพร โดยแบงก์กล่าวถึงรางวัลนี้ว่า “ดีใจมากครับที่ได้รับรางวัลนี้เพราะเป็นรางวัลที่มีค่าสูงสุดในชีวิตผม จึงจะขอมอบเป็นของขวัญให้กับคุณแม่ในวันแม่ปีนี้ไปเลย คิดว่าคุณแม่คงจะภูมิใจเพราะผมเป็นคนที่ทำอะไรแล้วไม่ค่อยมีใครเห็นนอกจาก คุณแม่" แม้ว่าตอนนี้แม่ของแบงก์จะเสียชีวิตไปแล้ว แต่เขาก็ยังคงทำงานเพลงต่อไปเพื่อแฟนคลับอันเป็นที่รักของเขา
กิจกรรมและงานอื่น ๆ > ผลงานร่วมกับศิลปินอื่น

นอกจากแบงก์นักร้องนำของแคลชจะมีเสียงที่เป็นเอกลักษณ์แล้ว ยังมีความสามารถในการประพันธ์เพลงอีกด้วย โดยมีเพลงของแคลชจำนวนไม่น้อยที่เขาเป็นคนแต่ง ด้วยเหตุนี้เขาจึงได้มีโอกาสในการแต่งเพลงให้ศิลปินอื่น ๆ ด้วย อาทิ กอล์ฟ-ไมค์ในเพลงแนวร็อกผสมฮิปฮอปอย่างเพลง "ไม่ตามใคร" และเพลง "เต้นกันไหม" ซึ่งเป็นเพลงแนวป๊อปผสมฮิปฮอป นอกจากนี้ยังประพันธ์เพลงให้กับศิรินทิพย์ หาญประดิษฐ์ (โรส) ซึ่งแบงก์ได้ประพันธ์เพลงส่งท้ายปี พ.ศ. 2550 ในเพลง "ปีใหม่ใหม่" โดยการโปรดิวซ์ของเพิ่มศักดิ์ พิสิษฐ์สังฆการ โปรดิวเซอร์ของแคลชมาเรียงเรียงดนตรี ให้โรสเป็นคนร้องซึ่งได้รับความนิยมเป็นอย่างดี แคลชยังมีส่วนร่วมในการทำดนตรีให้กับเพลงส่วนใหญ่ของพิมพ์รดาภา ไรท์ (ตีน่า) ในอัลบั้ม มามาคิสส์ อีกด้วย และแบงค์ยังได้ประพันธ์เพลงให้กับ ชิน ชินวุฒิ อีกด้วย นอกจากนี้แคลชยังได้ประพันธ์เพลง "อ้อมกอดจากดวงดาว" สนองโครงการ “คลายหนาวให้น้อง” ซึ่งแคลชได้ธงไชย แมคอินไตย์ มาร่วมร้องในเพลงนี้ด้วย
วงแคลชมีคอนเสิร์ตใหญ่เป็นของตัวเองมาแล้วถึง 3 ครั้ง นอกจากนี้แล้ว แบงก์ยังเคยมีส่วนร่วมในคอนเสิร์ตใหญ่ของศิลปินอื่นด้วย ไม่ว่าจะเป็น โอเพนฮาร์ตคอนเสิร์ต (Open Heart Concert) ของมาช่า วัฒนพานิช โดยแบงก์ได้ร่วมร้องในเพลง "ขอเช็ดน้ำตา" และ "เจ้าช่อมาลี" และแสดงเดี่ยวในเพลง "ค้างคา" และยังได้รับเชิญในคอนเสิร์ต ไทยทาเนียมอันเซ็นเซอร์ดคอนเสิร์ต (Thaitanium Uncensored Concert) ของไทยเทเนี่ยม กลุ่มศิลปินแร็ปซึ่งแบงก์ได้แต่งกายเป็นเด็กฮิปฮอปร่วมแสดงในคอนเสิร์ตดังกล่าว และแสดงเดี่ยวในเพลง "ละครรักแท้" ในฉบับแบบอาร์แอนด์บี เป็นต้น
กิจกรรมและงานอื่น ๆ > งานโฆษณาและนิตยสาร

ด้วยความนิยมของวงแคลชในหมู่วัยรุ่น จึงได้รับเป็นพรีเซ็นเตอร์ให้แบรนด์ยามาฮ่า กับจักรยานยนต์ยามาฮ่า รุ่น Mio ซึ่งทางยามาฮ่าออกมาพูดว่า ลูกค้าจดจำรุ่นจักรยานยนต์ได้โดยผ่านพรีเซ็นเตอร์ "ลูกค้าหลายคนมาซื้อจักรยานยนต์มักจะพูดว่า อยากได้รุ่นแบงก์วงแคลช" และยังได้ร่วมแคมเปญของไนกี้ กับโครงการ "เซียนหรือเกรียน" ที่ให้วัยรุ่นส่งคลิปวิดีโอบันทึกการเตะบอลตามที่ต่าง ๆ มาทางไนกี้ โดยแคลชร้องเพลง “ขอเจอสักที” ประกอบแคมเปญนี้ ซึ่งเรียบเรียงขึ้นจากประสบการณ์ที่ได้คุยกับน้อง ๆ ซึ่งรักการเล่นฟุตบอล และน้อง ๆ พวกนี้ได้มีส่วนร่วมในการแต่งเพลงกับวงแคลชด้วย
ภาพยนตร์โฆษณาไทยตัวอื่น เช่น กาแฟกระป๋องเบอร์ดี้ พิเชียร คูสมิทธิ์ กล่าวว่า "เพื่อตอกย้ำ​ความสำ​เร็จของ​เบอร์ดี้ ​โดยนำ​เหตุ​การณ์จริงมานำ​เสนอผ่านพรี​เซน​เตอร์ คือ ​แบงก์ วง​แคลช ​ซึ่งถือ​เป็นตัว​แทนคนรุ่น​ใหม่ ที่มี​ความพยายามจนประสบ​ความสำ​เร็จ" รวมถึงภาพยนตร์โฆษณาน้ำมันเครื่อง ปตท. ชุด พีทีที 4 ที ชาเลนเจอร์ ที่ได้ ฝน ชญาฎา ยุทธมานพ มาเป็นนางเอก โฆษณา
กิจกรรมและงานอื่น ๆ > ธุรกิจและหนังสือ

นอกจากผลงานเพลงแล้ววงแคลชยังร่วมมือกันเปิดร้านอาหารที่มีชื่อว่า แคลงก์ (Clank) ที่บริเวณถนนศรีนครินทร์ หลังห้างซีคอนสแควร์ ซึ่งเป็นหุ้นส่วนร่วมกับขันเงิน และเดย์ ศิลปินจากวงไทยเทเนี่ยม เป็นร้านอาหารกึ่งผับ และได้แถลงข่าวเปิดตัวผลงานพ็อกเก็ตบุ๊คเล่มแรกของแคลชชื่อ ดาร์คโน้ตสตูดิโอ (Dark Note Studio) ที่จะกล่าวถึงแง่มุมต่าง ๆ ของสมาชิกแต่ละคน
ผลงานเพลงสตูดิโออัลบั้ม

4 ธันวาคม 2544 - วัน
25 กุมภาพันธ์ 2546 - ซาวด์เชก
24 สิงหาคม 2547 - เบรนสตรอม
28 ตุลาคม 2548 - อีโมชัน
28 พฤศจิกายน 2549 - แครชชิง
29 กรกฎาคม 2551 - ร็อกออฟเอจเจส
29 กันยายน 2553 - ไนน์มิสยูทู
15 กันยายน 2563 - เลาด์เนส
ผลงานเพลงสตูดิโออัลบั้ม > ซิงเกิลเดี่ยว

ใจเย็นเย็น (7 สิงหาคม พ.ศ. 2561)
อยู่ตรงนี้เสมอ (15 พฤศจิกายน พ.ศ. 2561)
LONELY (ロンリー) (29 มีนาคม พ.ศ. 2562)
คิด วิเคราะห์ แยกแยะ (1 ตุลาคม พ.ศ. 2562)
ผลงานเพลงสตูดิโออัลบั้ม > ซิงเกิลเพลงพิเศษ

"หนึ่งมิตรชิดใกล้" เพลงประกอบภาพยนตร์ บิวตีฟูลบ็อกเซอร์
"ออโตเมติกลีเดอร์" เพลงประกอบภาพยนตร์โฆษณารถมอเตอร์ไซค์
"เชื่อในความฝัน" ศิลปิน Bodyslam Clash Big Ass Kala Ab Normal Palmy  Blackhead Peacemaker Taxi Labanoon แมว จิระศักดิ์ ป้าง นครินทร์ เสือ ธนพล บางแก้ว
"ขอเจอสักที (เซียนหรือเกรียน)" เพลงประกอบโครงการรณรงค์ ไนกี้
"ซากคน" และ "สักวันฉันจะไปหาเธอ" เพลงพิเศษเพื่อเล่นในคอนเสิร์ต แคลชอาร์มีร็อกคอนเสิร์ต
"GO!" เพลงประกอบการแข่ง Thailand High School Football National Championship 2007
"ขวานไทยใจหนึ่งเดียว" เนื่องจากความไม่สงบใน 3 จังหวัดชายแดนภาคใต้
"พรุ่งนี้ต้องดีกว่า" Clash เบิร์ด ไมค์ ต่าย นันทิดา ใหม่ มาช่า แอม พั้นช์
"จินตนาการ" เพลงประกอบโฆษณายามาฮ่า มีโอออโตเมติก
"ขอความสุขกลับคืนมา" เนื่องจากความไม่สงบจากเหตุการณ์ด้านการเมือง
"อ้อมกอดจากดวงดาว (ร่วมร้องโดยธงไชย แมคอินไตย์). สนองโครงการ "คลายหนาวให้น้อง"
"ฝากความยินดี" และ "ปฏิเสธไม่ได้ว่ารักเธอ (ร่วมร้องโดยแคลอรีน นีมะโยธิน). เพลงประกอบละคร "เธอกับเขาและรักของเรา"
"เพื่อนมิตรแท้ และแผ่นดินยืน" เพลงประกอบภาพยนตร์ ยามาดะ ซามูไรแห่งอโยธยา
"รีเบิร์ธ" เพลงประกอบคอนเสิร์ตครั้งสุดท้ายของวงแคลช
" Let's Go Clash Zeal Tattoo Colour
ชายคนหนึ่ง ศิลปิน Bodyslam Clash Potato ก้อง สหรัถ โดม ปกรณ์ ลัม ตู่ ภพธร
ไม่รู้จักฉันไม่รู้จักเธอ ศิลปิน Bodyslam Clash Potato Violette Wautier Bowkylion 4EVE
ผลงานการแสดง

โฆษณาเรื่อง พีทีที 4 ที ชาเลนเจอร์ (พ.ศ. 2546)
โฆษณาเรื่อง Yamaha (พ.ศ. 2546-2547)
ภาพยนตร์เรื่อง พันธุ์เอ็กซ์เด็กสุดขั้ว (พ.ศ. 2547) (แบงค์ รับบท แบงค์)
โฆษณาเรื่อง Yamaha Mio (พ.ศ. 2548)
โฆษณาเรื่อง YAMAHA Automatic Leader (พ.ศ. 2549)
พ็อคเก็ตบุ๊ค A Clash Rockumentory: DarkNote Studio (พ.ศ. 2551)
ภาพยนตร์เรื่อง ท้าชน (พ.ศ. 2552) (แบงค์ รับบท ไท / แทน)
Choice คู่ซี้ดีแต่ฝัน (พ.ศ. 2556) (แบงค์ รับบท ต่าย)
ศิลปินรับเชิญ

พลและแฮ็คส์ เล่นกีตาร์ไฟฟ้าในอัลบั้ม So Cool ของ โซคูล (พ.ศ. 2547)
พล แคลช เล่นอคูสติกกีตาร์ในอัลบั้ม Soda ของ โซคูล (พ.ศ. 2549)
แฮ็คส์ แคลช เล่นกีตาร์โซโล่ในเพลง ตายก็ยอม ในอัลบั้ม BLUE MAGIC ของ แบงค์ แคลช (พ.ศ. 2561)
รางวัลที่ได้รับ

รางวัลชนะเลิศถ้วยพระราชทาน พระบาทสมเด็จพระเจ้าอยู่หัว ในการประกวดโยธวาทิต ชิงแชมป์ประเทศไทย
รองชนะเลิศอันดับ 1 Hot Wave Music Awards 3 ปี 2541
Hot Wave Music Awards 3 วงดนตรียอดเยี่ยม
Hot Wave Music Awards 3 นักร้องนำยอดเยี่ยม (แบงค์)
สีสัน อะวอร์ดส์ ครั้งที่ 14 ประจำปี 2544 สาขาเพลงร็อกยอดเยี่ยม ได้แก่เพลง Love Scene
รางวัลเพลงยอดฮิตที่สุดแห่งปี 2544 ได้แก่เพลง กอด
รางวัลเพลงฮิตที่ติดชาร์ทคลื่นวิทยุทั่วประเทศอันดับ 1 ยาวนานที่สุดประจำปี 2545 ได้แก่เพลง รับได้ทุกอย่าง
รางวัลเพลงยอดฮิตแห่งปีที่ติดชาร์ทคลื่นวิทยุทั่วประเทศอันดับ 1 ยาวนานที่สุด ประจำปี 2546 ได้แก่เพลง ขอเช็ดน้ำตา
ปี 2546 Album Soundshake ทำยอดขายทะลุ 1 ล้านตลับ
สีสัน อะวอร์ดส์ ครั้งที่ 17 ประจำปี 2547 สาขาเพลงร็อกยอดเยี่ยมแห่งปี ได้แก่เพลง เมืองคนเหล็ก 2004
สีสัน อะวอร์ดส์ ครั้งที่ 18 ประจำปี 2548 สาขาเพลงร็อกยอดเยี่ยมแห่งปี ได้แก่เพลง Emotion
ปี พ.ศ. 2547 ได้รับการแต่งตั้งอย่างเป็นทางการในฐานะแกนนำในการรณรงค์เพื่อป้องกันและแก้ปัญหาโรคเอดส์ โดยได้รับมอบเข็มกลัดและตราสัญลักษณ์การประชุมรูปช้างเผือก 3 เชือก (แบงค์)
รางวัลจากแชนแนล วี ไทยแลนด์ มิวสิกวิดีโอ อวอร์ดส #4 และรางวัลสาขาศิลปินไทยกลุ่มยอดนิยมแห่งปี ซึ่งตัดสินโดยคะแนนโหวตจากประชาชนทั่วประเทศ แคลชได้คะแนนโหวตอันดับ 1
Seed Awards ประจำปี 2005 สาขา อัลบั้มร็อกยอดเยี่ยมสุดซี้ดประจำปี ได้แก่อัลบั้ม Emotion และสาขารางวัลมิวสิกวิดีโอยอดเยี่ยมสุดซี้ดประจำปี ได้แก่มิวสิกวิดีโอเพลง ไฟรัก กำกับโดย ณัฐพล มุขขันธ์ และชาติชาย วรเพียรกุล
Seed Awards ประจำปี 2006 สาขา อัลบั้มร็อกยอดเยี่ยมสุดซี้ดประจำปี ได้แก่อัลบั้ม Crashing
การประกาศยกย่องให้เป็นลูกที่มีความกตัญญูกตเวทีอย่างสูงต่อแม่ประจำปี 2549 จาก สภาสังคมสงเคราะห์แห่งประเทศไทยในพระบรมราชูปถัมภ์ ในงาน “วันแม่แห่งชาติ” พ.ศ. 2549 ณ สวนอัมพร (แบงค์)
ท็อปอวอร์ด ประจำปี 2006 สาขานักร้องกลุ่มยอดเยี่ยม
รางวัลหนึ่งในเพลงฮิตที่สุดแห่งปีจากงาน Virgin Hitz Awards 2007 ได้แก่เพลง ขอเจ็บแทน ยิ้มเข้าไว้ และ มือที่ไร้ไออุ่น
Truemusic Topchart เพลงยอดฮิตที่สุดแห่งปี 2550 ได้แก่เพลง เกินคำว่ารัก
สีสันอะวอร์ดส์ ครั้งที่ 21 ประจำปี 2551 สาขาเพลงร็อกยอดเยี่ยมแห่งปี ได้แก่เพลง ชีวิตไม่มีหัวใจ
ท็อปอวอร์ด ประจำปี 2008 สาขานักร้องกลุ่มยอดเยี่ยม จากอัลบั้ม Rock of Ages
ท็อปอวอร์ด ประจำปี 2009 สาขาศิลปินกลุ่มยอดเยี่ยม จากอัลบั้ม Rockvolution
The Guitar Mag Awards 2019 เข้าชิงรางวัล 2สาขา ได้แก่ Best Band Of The Year 2019 วงดนตรียอดเยี่ยมแห่งปี 2562 ได้คะแนนโหวตอันดับ2 และ Popular Vote ได้คะแนนโหวตอันดับที่2 ด้วยเช่นกัน
แคลชได้รับรางวัลชนะเลิศอันดับ 1 วงดนตรียอดเยี่ยมแห่งปี 2563 Best Band Of The Year 2020 The Guitar Mag Awards 2020 ซึ่งวัดจากคะแนนโหวตของประชาชน 10% และจากกรรมการผู้ทรงคุณวุฒิ 90%
Season Awards ครั้งที่ 32 รางวัลเพลงร็อคยอดเยี่ยมแห่งปี 2021 ได้แก่เพลง ไม่มีอะไรต้องกลัว
แหล่งข้อมูลอื่น

Facebook ทางการของ Clash
| ด ค กแคลช |
| --- | --- |
 ปรีติ บารมีอนันต์  คชภัค ผลธนโชติ  ฐาปนา ณ บางช้าง  สุกฤษณ์ ศรีเปารยะ  อนันต์ ดาบเพ็ชรธิกรณ์ 
อัลบั้ม:  วัน  ซาวด์เชค  เบรนสตอร์ม  อีโมชัน  แครชชิง  ร็อก ออฟ เอจเจส  ไนน์ มิส ยู ทู  เลาด์เนส 
เพลงเด่น: กอด  ·  รับได้ทุกอย่าง  ·  เลิฟซีน  ·  ขอเช็ดน้ำตา  ·  หนาว  ·  เธอจะอยู่กับฉันตลอดไป  ·  เธอคือนางฟ้าในใจ  ·  ใส่ร้ายป้ายสี  ·  โรคประจำตัว  ·  เขาชื่ออะไร  ·  เมืองคนเหล็ก 2004  ·  อ้างว้าง  ·  ไฟรัก  ·  เพลงผีเสื้อ  ·  ซบที่อกฉัน  ·  ละครรักแท้  ·  อีโมชัน  ·  นางฟ้าคนเดิม  ·  ค้างคา  ·  มือที่ไร้ไออุ่น  ·  รอ  ·  ยิ้มเข้าไว้  ·  ขอเจ็บแทน  ·  เกินคำว่ารัก  ·  ซากคน  ·  สักวันฉันจะไปหาเธอ  ·  ชีวิตไม่มีหัวใจ  ·  รักเองช้ำเอง  ·  ถอนตัว  ·  ไทยเกิร์ล  ·  ปฏิเสธรัก  ·  ปฏิเสธไม่ได้ว่ารักเธอ  ·  ลางสังหรณ์  ·  เพลงสุดท้าย  ·  กราบดิน  ·  เลิฟดาสเอ็กซิสท์  ·  ใจเย็นเย็น
อัลบั้มพิเศษ:  ซาวด์ครีม  เครซี่แคลช  สมูธแคลช  เวรี่แคลช  แฟน  แคลชอาร์มี่: ชีวิต มิตรภาพ ความรัก 
โปรเจกต์พิเศษ:  ลิตเติลร็อกโปรเจกต์ (2546)  เพลงประกอบภาพยนตร์พันธุ์ X เด็กสุดขั้ว (2547)  แพ็คโฟร์ (2547)  เพลย์ (2552) 
คอนเสิร์ต:  ร็อกไซส์เอสคอนเสิร์ต (2546)  แพ็คโฟร์ฟรีดอมโรแมนติคร็อกคอนเสิร์ต (2547)  ซี้ดไลฟ์คอนเสิร์ตเฟิร์สแคลช (2549)  ·  แคลชอาร์มีร็อกคอนเสิร์ต (2550)  แคลชอาร์มีร็อกคอนเสิร์ต II สงครามรัก บนดนตรีร็อก (2552) 
ดูเพิ่มเติม:  ผลงานทั้งหมด  รางวัลที่ได้รับ  ดั๊กบาร์  แคลงก์  เอส.ดี.เอฟ  เฉด
เจ้าสามกรม

บทความนี้เกี่ยวกับเจ้าสามกรมในสมัยกรุงศรีอยุธยา สำหรับเจ้าสามกรมสมัยอื่น ดูที่ เจ้าสามกรม (แก้ความกำกวม)
| กรมหมื่นจิตรสุนทร |
| --- | --- |
พระองค์เจ้ามังคุด
ประสูติ: กรุงศรีอยุธยา อาณาจักรอยุธยา
สิ้นพระชนม์: วัดโคกพระยา กรุงศรีอยุธยา อาณาจักรอยุธยา
ฝังพระศพ: วัดโคกพระยา
พระชายา: พระองค์เจ้ากระแห
หม่อม: หม่อมมูล
พระบุตร: พระองค์เจ้าเต   พระองค์เจ้าสุทิน   พระองค์เจ้าแฉ่ง   หม่อมเจ้ามวน   หม่อมเจ้าสิริวัฒน์
ราชวงศ์: บ้านพลูหลวง
พระบิดา: สมเด็จพระเจ้าอยู่หัวบรมโกศ
ศาสนา: เถรวาท

ถูกกล่าวหา: กบฏ
รับโทษ: สำเร็จโทษด้วยท่อนจันทน์
 
| กรมหมื่นสุนทรเทพ |
| --- | --- |
พระองค์เจ้ารถ
ประสูติ: กรุงศรีอยุธยา อาณาจักรอยุธยา
สิ้นพระชนม์: วัดโคกพระยา กรุงศรีอยุธยา อาณาจักรอยุธยา
ฝังพระศพ: วัดโคกพระยา
หม่อม: พระองค์เจ้ายี่สุ่น
ชายา: หม่อมทองอยู่   หม่อมชื่น
พระบุตร: พระองค์เจ้ามวน   หม่อมเจ้าองุ่น   หม่อมเจ้าขี้หมู   หม่อมเจ้าสุนปุก   หม่อมเจ้าอำพัน   หม่อมเจ้าสุชน   หม่อมเจ้าชุมแสง
ราชวงศ์: บ้านพลูหลวง
พระบิดา: สมเด็จพระเจ้าอยู่หัวบรมโกศ
ศาสนา: เถรวาท

ถูกกล่าวหา: กบฏ
รับโทษ: สำเร็จโทษด้วยท่อนจันทน์
 
| กรมหมื่นเสพภักดี |
| --- | --- |
พระองค์เจ้าปาน
ประสูติ: กรุงศรีอยุธยา อาณาจักรอยุธยา
สิ้นพระชนม์: วัดโคกพระยา กรุงศรีอยุธยา อาณาจักรอยุธยา
ฝังพระศพ: วัดโคกพระยา
ชายา: หม่อมเจ้าจัน
พระบุตร: หม่อมเจ้าไพฑูรย์
ราชวงศ์: บ้านพลูหลวง
พระบิดา: สมเด็จพระเจ้าอยู่หัวบรมโกศ
ศาสนา: เถรวาท

ถูกกล่าวหา: กบฏ
รับโทษ: สำเร็จโทษด้วยท่อนจันทน์
 
เจ้าสามกรม เป็นคำเรียกพระราชโอรส 3 พระองค์ในสมเด็จพระเจ้าอยู่หัวบรมโกศที่ประสูติแต่พระสนม ได้แก่ กรมหมื่นจิตรสุนทร กรมหมื่นสุนทรเทพ และ กรมหมื่นเสพภักดี พระองค์เจ้าทั้ง 3 พระองค์เป็นพระราชโอรสที่มีพระชันษาเป็นผู้ใหญ่และมีส่วนเกี่ยวข้องกับการเสด็จสวรรคตของเจ้าฟ้าธรรมธิเบศไชยเชษฐ์สุริยวงศ์ (เจ้าฟ้ากุ้ง) ภายหลังการเสด็จสวรรคตของสมเด็จพระเจ้าอยู่หัวบรมโกศ เจ้าสามกรมถูกสำเร็จโทษด้วยท่อนจันทน์ทั้ง 3 พระองค์
พระประวัติ

สมเด็จพระเจ้าอยู่หัวบรมโกศมีพระราชโอรสที่ประสูติแต่พระสนมหลายพระองค์ ที่ถือว่าเป็นผู้ใหญ่มี 4 พระองค์ ได้แก่ พระองค์เจ้าแขก พระองค์เจ้ามังคุด พระองค์เจ้ารถ และพระองค์เจ้าปาน ภายหลังการเสด็จขึ้นครองราชสมบัติแห่งกรุงศรีอยุธยาของสมเด็จพระราชบิดาของพระองค์แล้ว พระองค์เจ้าทั้ง 4 พระองค์ได้รับการสถาปนาให้ทรงกรม ได้แก่
พระองค์เจ้าแขก ได้รับการสถาปนาที่ กรมหมื่นเทพพิพิธ
พระองค์เจ้ามังคุด ได้รับการสถาปนาที่ กรมหมื่นจิตรสุนทร
พระองค์เจ้ารถ ได้รับการสถาปนาที่ กรมหมื่นสุนทรเทพ
พระองค์เจ้าปาน ได้รับการสถาปนาที่ กรมหมื่นเสพภักดี
เจ้าสามกรมทรงขัดแย้งกับเจ้าฟ้าธรรมธิเบศไชยเชษฐ์สุริยวงศ์ขณะดำรงพระยศเป็นกรมพระราชวังบวรสถานมงคล สาเหตุหนึ่งมาจากการที่กรมพระราชวังบวรมีพระบัณฑูรให้ตำรวจมานำตัวเจ้ากรม ปลัดกรมและนายเวรปลัดเวรของเจ้าสามกรมมาถามความว่า เจ้ากรมนั้นเป็นแต่หมื่น เหตุใดจึงตั้งบรรดาศักดิ์กันในกรมให้เป็นขุนซึ่งนับว่าทำสูงเกินว่าศักดิ์ จึงมีพระบัณฑูรให้ลงพระราชอาญาโบยหลังคนละ 15 ทีบ้างคนละ 20 ทีบ้าง
หลังจากนั้นไม่นาน กรมหมื่นสุนทรเทพทำเรื่องกราบทูลสมเด็จพระพุทธเจ้าอยู่หัวเป็นการลับว่า พระมหาอุปราชกรมพระราชวังบวรเสด็จเข้ามาลอบทำชู้กับเจ้าฟ้านิ่มและเจ้าฟ้าสังวาลย์ถึงในพระราชวังหลายครั้ง สมเด็จพระพุทธเจ้าอยู่หัวจึงมีพระราชดำรัสให้หาพระมหาอุปราชกรมพระราชวังบวรเพื่อนำตัวมาสอบความ เมื่อพระมหาอุปราชกรมพระราชวังบวรรับเป็นสัจแล้ว จึงมีพระราชดำรัสลงพระราชอาญาเฆี่ยน แล้วให้เสนาบดีและลูกขุนพิพากษาโทษ ท้าวพระยามุขมนตรีและลูกขุนกราบบังคมทูลว่า โทษของพระมหาอุปราชกรมพระราชวังบวรเป็นมหันตโทษขอพระราชทานให้สำเร็จโทษด้วยท่อนจันทน์ตามขัตติยประเพณี สมเด็จพระพุทธเจ้าอยู่หัวตรัสขอชีวิตไว้แต่ให้นาบพระนลาฏแล้วถอดให้เป็นไพร่เสีย ส่วนเจ้าฟ้านิ่มและเจ้าฟ้าสังวาลย์ให้ลงพระราชอาญาเฆี่ยนองค์ละ 30 ที พร้อมทั้งถอดเป็นไพร่เช่นกัน เจ้าฟ้าสังวาลย์อยู่ได้ 3 วันก็สิ้นพระชนม์ ส่วนพระมหาอุปราชกรมพระราชวังบวรต้องรับพระราชอาญาเฆี่ยนและเสด็จสวรรคตลง สมเด็จพระพุทธเจ้าอยู่หัวมีพระราชดำรัสให้นำพระศพทั้งสองไปฝังยังวัดไชยวัฒนาราม
ภายหลังการเสด็จสวรรคตของสมเด็จพระเจ้าอยู่หัวบรมโกศ เจ้าฟ้ากรมขุนพรพินิตขณะมีพระอิสริยยศที่กรมพระราชวังบวรสถานมงคล เสด็จขึ้นครองราชย์มีพระนามว่า สมเด็จพระเจ้าอุทุมพร แต่ก่อนพิธีบรมราชาภิเษกนั้นเกิดเหตุการณ์ไม่สงบ อันเนื่องมาจากเจ้าสามกรมได้พยายามแย่งชิงราชสมบัติ แต่สมเด็จพระเจ้าอุทุมพรทรงขอให้พระราชาคณะ 5 รูป มีพระเทพมุนีเป็นประธาน ไปเกลี้ยกล่อมจนสำเร็จ และพระองค์ได้ราชาภิเษกขึ้นครองราชย์ ต่อมา เจ้าสามกรมถูกจับกุมตัวและสำเร็จโทษด้วยท่อนจันทน์ โดยนำพระศพไปฝัง ณ วัดโคกพระยาตามโบราณราชประเพณี
พระโอรสธิดา

บัญชีพระนามเจ้านาย ในคำให้การชาวกรุงเก่า ระบุพระนามพระโอรสธิดาของเจ้าสามกรมไว้ดังนี้
มีพระโอรสธิดา 3 พระองค์ ประสูติแต่พระองค์เจ้าหญิงกระแห คือ
พระองค์เจ้าหญิงเต (ชะฎา)
พระองค์เจ้าชายสุทิน (สูวดี)
พระองค์เจ้าชายแฉ่ง (ชมภู)
พระธิดา 1 พระองค์ไม่ปรากฏนามหม่อมมารดา คือ
หม่อมเจ้าหญิงมวน
และพระธิดาอีก 1 พระองค์ประสูติแต่หม่อมมูล คือ
หม่อมเจ้าหญิงสิริวัฒน์
มีพระธิดา 1 พระองค์ที่ประสูติแต่พระองค์เจ้าหญิงยี่สุ่น คือ
พระองค์เจ้าหญิงมวน (ม่วง)
มีพระโอรสธิดา 4 พระองค์ประสูติแต่หม่อมทองอยู่ คือ
หม่อมเจ้าหญิงองุ่น (อรุณ)
หม่อมเจ้าชายขี้หมู (สูจี)
หม่อมเจ้าชายสุนปุก (สีพี)
หม่อมเจ้าหญิงอำพัน
และพระโอรสอีก 2 พระองค์ประสูติแต่หม่อมชื่น คือ
หม่อมเจ้าชายสุชน
หม่อมเจ้าชายชุมแสง
มีพระโอรสธิดา 1 พระองค์ ประสูติแต่หม่อมเจ้าจัน คือ
หม่อมเจ้าชายไพฑูรย์